สาเหตุการเสียชีวิตจากโรคโควิด-19 ต่อไปต้องมีอาการเชื้อลงปอดอย่างชัดเจน เพื่อไม่ให้ประชาชนสับสน
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงกรณีรายงานโรคโควิด-19 วันนี้พบผู้เสียชีวิต 74 ราย ว่า เรื่องการรายงานผู้เสียชีวิตได้หารือกับปลัดกระทรวงสาธารณสุขและอธิบดีกรมควบคุมโรคแล้ว ว่าอาจจะต้องดูสาเหตุการเสียชีวิตด้วย ไม่ใช่รายงานทุกสาเหตุการเสียชีวิตที่พบมีการติดเชื้อว่าเป็นการเสียชีวิตจากโรคโควิด-19 ทั้งที่สาเหตุหลักในการเสียชีวิตเกิดจากโรคเก่าที่ร้ายแรงอยู่แล้วแต่มาติดเขื้อ แล้วบอกว่าตายเพราะโควิด-19 ซึ่งต่อไปจะต้องแยกคนที่เสียชีวิตเพราะโควิด-19 จริงๆ เสียชีวิตเพราะมีอาการปอดอักเสบมากๆ การจะระบุว่าเสียชีวิตจากโควิด ต้องมีอาการเชื้อลงปอดอย่างชัดเจน ต้องชัดว่าโควิด-19 เป็นตัวหลักที่ทำให้เสียชีวิต เพื่อไม่ให้ประชาชนสับสนด้าน นพ.เกียรติภูมิ วงศ์รจิต ปลัดกระทรวงสาธารณสุข กล่าวว่า ตัวเลขรายงานเสียชีวิตโรคโควิด-19 ปัจจุบันจากทั้งหมดพบว่ามีประมาณร้อยละ 10-30 ที่ชัดเจนว่าสาเหตุการเสียชีวิตไม่ได้เกี่ยวข้องกับโรคโควิด-19 เนื่องจากอาการของโควิด-19 น้อย และบางกรณีเก็บตัวอย่างเชื้อจากร่างผู้เสียชีวิตแล้วค่อยตรวจพบติดเชื้อโควิด-19